text: Gør-det-selv hjælp til kræftpatienter
  12 august 2011 kl. 09.16
  I Vejle er Kræftens Bekæmpelse nu klar med et helt nyt tilbud om hjælp til selv-hjælp inden for de fire centrale områder: mad, motion, søvn og tanker.
  Mange kræftpatienter og pårørende føler sig afmægtige, når sygdommen og behandlingen overtager kontrollen med kroppen og deres liv. De har et stort ønske om selv at kunne gøre noget aktivt.  Ditliv hedder projektet, som har premiere på en ny hjemmeside i dag og har pilotprojekter på kræftrådgivningerne i Lyngby, Odense, Vejle, Århus og Herning.
  Ditliv skal hjælpe kræftpatienter og pårørende med at styrke krop og sjæl, så man får den bedst mulige livskvalitet under eller efter kræftbehandlingen. Projektet tilbyder en stor værktøjskasse med viden, inspiration, gode råd og enkle redskaber indenfor de fire områder. Overskrifterne er Spis godt, Rør dig godt, Sov godt og Tænk godt.
  